Rīgā, 2022.gada 19.janvārī

Brāļu Skrindu Atašienes vidusskolas vecākiem

Cienījamie vecāki!

Paldies jums par sniegto atbalstu izglītības iestādes, izglītības programmu akreditācijā un izglītības iestādes vadītājas profesionālās darbības novērtēšanas procesā! Esam pateicīgi tiem vecākiem, kuri piedalījās intervijās ar akreditācijas ekspertu komisiju, kā arī visiem vecākiem, kuri atbalsta izglītības iestādes ikdienas darbu. Šobrīd, kad akreditācija ir noslēgusies, vēlamies jūs īsi informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Brāļu Skrindu Atašienes vidusskola un tās īstenotās izglītības programmas *Pamatizglītības programma, Speciālās pamatizglītības programma izglītojamajiem ar mācīšanās traucējumiem un Vispārējās vidējās izglītības vispārizglītojošā virziena programma* ir akreditējamas uz 6 gadiem, apliecinot, ka šo programmu īstenošana atbilst optimālam kvalitātes līmenim. Izglītības iestādes vadītājas darbs tiek vērtēts pamatā ar kvalitātes līmeni “labi”, tādējādi atzīstot, ka vadītāja ir uzsākusi ieviest pārmaiņas un tikpat aktīvi arī nākamajos gados izglītības iestādes vadībai ir jāturpina darbs, ieviešot nākamās plānotās pārmaiņas.

Brāļu Skrindu Atašienes vidusskolas stiprās puses ir spēja pamanīt katra izglītojamā talantus, nodrošināt izglītojamo un darbinieku labizjūtu, kas sekmē labu rezultātu sasniegšanu. Izglītības iestādē ir radīti apstākļi un sniegts atbalsts arī izglītojamajiem ar mācīšanās traucējumiem. Vēlamies atzīmēt arī vadības komandas saprotamu pienākumu un atbildības jomu sadali, kas pārsvarā nodrošina visu iesaistīto pušu izpratni par iestādes darbību. Izglītības iestādes kolektīvs saskata savas attīstības iespējas, kuras balstās uz pašvertēšanas rezultātā iegūtiem datiem.

Akreditācijas ekspertu komisija, veicot savu darbu, izmantoja šādas metodes:

1. Attālinātas intervijas ar izglītības iestādes vadītāju, vadītājas vietnieci, pedagogiem, dibinātāja pārstāvjiem.
2. Sarunas ar izglītības iestādes vadītāju, vadītājas vietnieci, pedagogiem, izglītojamajiem, izglītojamo vecākiem, atbalsta personālu.
3. 8 klātienes mācību stundu vērošana attālināti.
4. Izglītības iestādes virtuāla apskate kopā ar izglītības iestādes vadītāju.
5. Dokumentu izpēte (izglītības iestādes pašnovērtējuma ziņojums, izglītības iestādes attīstības plānošanas dokuments, mācību sasniegumu vērtēšanas kārtība, skolvadības sistēma “E-klase”, Valsts izglītības informācijas sistēma, audzināšanas darba prioritātes trīs gadiem un to izvērtējums).
6. Attālināto mācību izpēte.
7. Tīmekļa vietnes <https://www.krustpils.lv/sabiedriba/izglitiba/> informācijas izpēte.

Kā svarīgākos turpmākajos gados izglītības iestādei veicamos darbus akreditācijas ekspertu komisija ir noteikusi organizēt plānveidīgu pedagogu sadarbību izglītības programmu īstenošanā, izglītības programmu mērķu sasniegšanā, kā arī sistēmas veidošanu pedagogu savstarpējās pieredzes apmaiņai, vērojot kolēģu stundas un sekojot līdzi tam, lai ikdienas darbā tiktu izmantotas jaunas metodes un pieejas, kuras pedagogi veiksmīgi apguvuši profesionālās pilnveides kursos. Mācību stundās pedagogiem vairāk uzmanības jāpievērš mācību individualizācijai un pašvadītās mācīšanās prasmju izkopšanai izglītojamajiem, lai iemācītu viņiem izvirzīt savus mērķus un izvērtēt padarīto.

Novēlu jums sekmīgu turpmāko sadarbību ar izglītības iestādes vadību un pedagogiem!

Ekspertu komisijas vadītāja Sandra Zagorska